Το κρυολόγημα προκαλείται όταν ένα άτομο μολυνθεί από κάποιον ιό που προκαλεί κρυολόγημα, όπως ο ρινοϊός. Ο ιός αυτός μπορεί να μεταδοθεί εύκολα από άτομο σε άτομο αλλά και από επιφάνειες σε ένα άτομο, καθώς μπορεί να επιβιώσει σε αυτές για αρκετές μέρες. Εάν δηλαδή, ένα άτομο που φέρει τον ιό αγγίξει μια επιφάνεια, όλοι όσοι αγγίξουν την ίδια επιφάνεια για τις επόμενες ημέρες κινδυνεύουν να μολυνθούν. Παρ' όλα αυτά, για να μολυνθεί κάποιος δεν αρκεί να έρθει σε δερματική επαφή με τον ιό, θα πρέπει να αγγίξει την μύτη, τα μάτια ή το στόμα του προκειμένου να εισαχθεί ο ιός στον οργανισμό του.